Jan Birkelund
Store norske leksikon,Sport og spill,Ballsport,Fotball,Norsk fotball
Jan Birkelund var en norsk fotballspiller, i posisjonen midtstopper. Han vant cupmesterskapet med Skeid i 1974, «the double» med Lillestrøm i 1977 og cupen med Lillestrøm i 1978.
Fakta A-landskamper: 33 landskamper (1973–1978). Mål: 0 Kamper på aldersbestemte landslag: 3. Mål: 0 Klubber: Skeid (1968–1976), Lillestrøm (1977–1978). Ungdomsklubb: Skeid Spillestil Birkelund var en midtstopper av internasjonal klasse med god kondisjon, og like god på hodet som med beina. I Skeid ble han kalt «kroktåa» for sin rekkevidde og evne til å sette inn taklinger og rydde opp i rett øyeblikk. Odd Iversen skal ha betegnet ham som den vanskeligste motspilleren han hadde møtt. Karriere Birkelund debuterte for Skeids A-lag allerede som 17-åring i 1968 og spilte fast på A-laget fra han var 19 år. I 1971 var Birkelund med på å spille laget opp i Norges øverste divisjon, den gang kalt 1. divisjon, der klubben stort sett havnet midt på tabellen, med sjetteplass i 1972, sjuendeplass i 1973 og sjetteplass i 1974. I 1974 vant klubben cupen overraskende etter å ha slått seriemester Viking i finalen. Året etter rykket klubben ned i 2. divisjon. Da klubben heller ikke klarte å rykke opp i 1976, valgte Birkelund å forlate Skeid til fordel for årets seriemester, Lillestrøm. Det ble en umiddelbar suksess med både cup- og seriemesterskap, «the double» i 1977, samt cupmesterskap og andreplass i serien i 1978.Etter 1978-sesongen ble det oppdaget at Birkelund hadde en alvorlig hjertefeil, noe som medførte at han måtte legge opp. Birkelund døde av hjertesvikt i 1983, bare 32 år gammel. Meritter i klubbfotball Birkelund vant cupen med Skeid i 1974 og Lillestrøm i 1977 og 1978 samt seriemesterskapet med i 1977, i 1977 «the double», serie- og cupmesterskapet i samme sesong. Personlige meritter Jan Birkelund ble kåret til årets forsvarsspiller av VG i 1978. Les mer i Store norske leksikon norsk fotball fotball Litteratur Bertelsen, I., Berglund, T. H., Odden, I.: Oppslagsbok om norsk fotball, Wagner og Flust Forlag, 2000